#

# Skreddersy reisen: Nå kan du kombinere charter og rutefly!

## Fleksible og billigere pakkereiser blir resultatet når Apollo lanserer muligheten til å kombinere charterfly med rutefly – og bestille opp til fire hoteller i samme bestilling.

Apollo gjør det nå enda enklere for kunden å skreddersy sin egen drømmereise: Som eneste reisearrangør i Norge tilbyr de nå muligheten til å kombinere charter- og rutefly.

Apollo tilbyr allerede både charter med faste reiselengder og pakkereiser med full valgfrihet. I lang tid har det også vært mulig å bestille enveisbilletter med Apollo charter, og i visse perioder og til enkelte destinasjoner har disse reisene hatt svært gunstig pris. Nå får Apollos kunder muligheten til å kombinere de rimelige setene på charterfly med tilbud fra andre flyselskap. Dermed kan kunden enkelt finne de billigste reisene med ønsket reiselengde.

* **Til og fra mange destinasjoner er det fly flere ganger i uken, men det er ikke alltid disse avgangene passer kundenes planlegging eller behov. Med den helt nye muligheten i bookingsystemet vårt, blir våre egne charterfly tilgjengelige for bestilling i kombinasjon med andre flyselskap. Dermed øker sjansene for å finne den perfekte reisen! I tillegg kan man selvfølgelig bestille kun flybilletter, eller bare hotell. Da kan man også krysse av hele hoteller på en bestilling; Perfekt for rundreiser og øyhopping – eller hva med en roadtrip i USA? sier Beatriz Rivera, kommunikasjonsrådgiver i Apollo.**

**Gir mange flere muligheter**

Foreløpig må ut- og hjemreise skje fra samme destinasjon, dersom man bestiller hele reisen i kun én bestilling. Hotellene kan derimot være på ulike steder. På [Apollos nettsider](http://www.apollo.no/reiser/reisetips) finner man tips og eksempler på reiser hvor den nye kombinasjonsmuligheten er gunstig.

Som eksempel kan man reise med charterfly til [Santorini](http://www.apollo.no/reiser/europa/hellas/santorini) og tilbringe en uke på ett romantisk hotell med uforglemmelig utsikt. Istedenfor å avslutte ferien, kan man dra videre på [øyhopping](http://www.apollo.no/reiser/europa/hellas/oyhopping/oyhopping-santorini-amorgos-naxos-paros-ios-santorini) - før man returnerer til Santorini for hjemreise. Dersom man heller drømmer om å oppleve alt [Kreta](http://www.apollo.no/reiser/europa/hellas/kreta) har å by på, kan man fly ned med charter, utforske øya på egenhånd og bo på forskjellige hoteller - før man reiser hjem igjen med rutefly etter ønsket lengde på oppholdet.

Uansett hvordan man skulle velge å reise, er det en stor fordel at man alltid er sikret av [Pakkereiseloven](https://lovdata.no/dokument/NL/lov/1995-08-25-57) dersom man kjøper fly og hotell samlet.